
Te aştepţi ca această carte să-ţi deschidă ochii în privinţa concepției despre sine şi 
aşa se şi întâmplă. Apoi, se dovedeşte că face mai mult decât atât: devine, de asemenea, 
o explorare a multor elemente şi mistere ale ființei umane. Stilul direct şi încrederea 
îmbietoare a lui Steve fac totul mai uşor de ascultat şi de asimilat. 

David Gordon, terapeut marital şi de familie, autorul cărții Therapeutic Meta- 
phor. 


Mulţi autori s-au aventurat în teritoriul înceţoşat al identităţii şi al concepţiei despre 
sine, dar până acum niciunul nu s-a întors cu o lucrare conținând noțiuni solide. Această 
carte remarcabilă este elegantă, inteligibilă şi mai presus de toate, foarte practică. 

Glen Johnson, doctor în medicină, psihiatru. 


În această carte inovatoare şi antrenantă, Steve Andreas ne oferă un obiectiv clar 
prin care putem desluşi mai bine esenţa a ceea ce suntem. El distruge câteva mituri po- 
pulare legate de concepţia despre sine şi stima de sine, înlocuindu-le cu câteva concepte 
utile şi strategii practice pentru a ne perfecționa. 

Michael D. Yapko, doctor în filozofie, psiholog clinic, autorul cărții Breaking the 
Patterns of Depression. 


Transformă-te îşi îndeplineşte promisiunea. Când o citeşti şi-ţi acorzi timp să faci 
exercițiile simple, practice, de tipul „cum să”, vei dobândi o cunoaştere mai profundă 
despre tine însuţi, te vei plăcea mai mult şi vei duce o existenţă mai conştientă. 

Tim şi Kris Hallbom, profesori NLP. 


Această lucrare reprezintă exemplul cel mai bun şi mai complet al modelării ex- 
celenței NPL. Organizarea, segmentarea, maniera de gândire şi rigoarea în distincția 
făcută între structură/proces şi conținut sunt evidente pe tot parcursul cărții. Îmi place 
stilul didactic: clasificări clare, exemple, umor, demonstrație şi bijuterii de înţelepciune 
practică în fiecare capitol. Am aplicat multe dintre aceste metode pe mine însumi, iar 
clienţii mei le folosesc la rândul lor pentru a obţine rezultate imediate. 

Kirk VandenBerghe, profesor NLP, autor, orator şi instructor. 


Această carte pactică se află pe lista de „lecturi obligatorii” pentru cei cu profesii 
legate de asistenţă, precum şi pentru cei care vor să schimbe aspectele negative ale pro- 
priei lor concepţii despre sine. 

Suzi Smith, coautoare a lucrării Beliefs: pathways to health and well-being şi a 
altor casete video şi audio ale NLP. 


Despre această carte: 


Folosesc procesele simple şi totuşi eficiente din carte în mod constant în practica 
mea, cu rezultate surprinzătoare — un progres de zece ori mai mare într-un sfert din 
timpul obişnuit. 

Lonnie Barbach, doctor în filozofie, psiholog, autor al cărților For Yourself şi The 
Pause. 


Dacă e să o citeşti o singură carte anul acesta, să fie cea de faţă. În timp ce lumea 
psihoterapiei bâjbâie încercând să înveţe noi tehnici, iată una dintre puținele cărți care 
se vor dovedi valoroase şi peste timp! 

Stephen Lankton, doctor în ştiinţe sociale, DAHB, autor a 15 cărţi, printre care: 
The Answer Within, Practical Magic şi Tales of Enchantment. 


Folosind instrucțiuni precise, exemple din viaţa reală şi cu un atât de important simţ 
al umorului, Steve Andreas analizează acest proces de importanţă vitală clar şi succint, 
cercetând „sub aparenţe” pentru a vă arăta cum să reconstituiţi, să vă reglați şi să vă 
schimbaţi concepţia despre viață şi stima de sine. 

Bill O'Hanlon, terapeut marital şi de familie, autor/coautor a 20 de cărţi, printre 
care Do One Thing Different şi In Search of Solutions. 


Dacă ţi-ar spune cineva că îți poţi schimba viaţa repede, din temelii şi că îţi poti in- 
tensifica sentimentele pozitive în legătură cu propria persoană fără a fi nevoie să urmezi 
psihoterapie intensivă, să-ţi revizuieşti pe termen lung personalitatea sau să iei antide- 
presive — ai vrea să ştii cum? Citeşte acum această carte! Vei găsi în ea procese puternice 
pentru a-ţi crea sentimente de autoacceptare şi autoapreciere! 

Michele Weiner-Davis, doctor în ştiinţe sociale, autor al cărții Divorce Busting şi 
The Divorce Remedy. 


În această carte frumoasă şi pe alocuri genială, Steve Andreas tratează elementul 
distinctiv esenţial al identităţii personale. Exemplele sunt lucide, metodele sunt practice 
şi extrem de folositoare iar scriitura se distinge printr-o claritate excepţională. O reco- 
mand călduros! 

Stephen Gilligan, doctor în filozofie autor al cărţilor Therapeutic Trances şi The 
Courage to Love. 


Introducere 


Ţi-ai spus vreodată sau ai reflectat în sinea ta „Sunt dezamăgit de mine; am crezut 
că pot să fac asta, dar am dat-o-n bară”, „Mi-aş dori să am o părere mai bună despre 
mine” sau „Sunt atât de furios pe mine; mă pierd complet la cea mai banală critică.” Sau 
„Sunt atât de nemulţumit de mine”, „Sunt cel mai mare duşman al meu; mă autosabotez 
mereu” sau „Aş vrea să mă mobilizez să fac asta” (sau să încetez să fac asta)? 

Te-ai întrebat vreodată cum ai ajuns în mijlocul aceastei neplăcute lupte dintre „eu” 
şi „mine” sau cum cum să ieşi din ea? Ştii că această luptă nu este necesară pentru că ai 
şi momente când eşti foarte mulţumit de tine, când te satisfac deciziile şi acţiunile tale. 
Atât eşecurile, cât şi succesele tale rezultă, de cele mai multe ori, din părerile pe care 
le ai despre tine, din ceea ce se numeşte identitate sau concepţie despre sine. Cartea pe 
care o ţii în mână este un manual practic ce te poate învăţa cum să-ți intensifici calităţile 
care-ţi plac şi să le pui la încercare pe celelalte, astfel încât să ai o viață mult mai bună 
şi mai satisfăcătoare. 


A descrie vs. a face 

Acum zece ani am fost invitat să predau la o conferință de weekend pentru terapeuţi 
şi asistenți sociali pe tema drogurilor şi a alcoolului. Eram unul dintre cei aproximativ 
douăzeci şi patru de prezentatori, incluzând câteva „nume mari” din domeniu. Deşi 
eram programat în ultima sesiune, am participat la întreaga conferință ca să văd ce aş 
fi putut să învăţ. Am ascultat atât de mulți prezentatori vorbind despre importanța unei 
concepții despre sine şi a stimei de sine în acțiunea de a-i convinge pe oameni să nu mai 
ia droguri. Dar toate discursurile lor nu conțineau niciun cuvânt care să se refere la stima 
de sine sau la ajutarea unei persoane să o dobândească. 

În cele din urmă, duminică după-amiaza am avut mica mea oportunitate, grupul 
meu. Am început spunându-le: „Am auzit de la mulți prezentatori, în ultima zi şi jumă- 
tate, că o concepţie pozitivă despre sine şi stima de sine sunt foarte importante în a-i 
convinge pe oameni să înceteze consumul de droguri. Sunteţi cu toţii de acord cu acest 
lucru?” „O, da”, au dat toţi din cap aprobator. Am spus: „Bine. Am două întrebări pentru 
voi. Prima întrebare este: „Despre ce anume aţi vorbit şi era atât de important?” lar a 
doua întrebare este: „Cum aţi ajuta un om să obțină puţină încredere?” Când am adresat 
aceste întrebări, s-a făcut foarte linişte în cameră. Apoi am spus: — Să presupunem că eu 
sunt o persoană dependentă de droguri. Ajutați-mă să-mi îmbunătăţesc părerea despre 
mine sau oferiți-mi stimă de sine. Ajutaţi-mă! 

Cineva a spus: — Ei bine, ai putea folosi condiţionarea operantă. 

Am spus: — Minunat! Condiţionează-mă, acum. Arată-mi ce poți să faci. 

Transformă-te! 

În cameră s-a lăsat din nou o linişte adâncă. Apoi, cineva a spus ceva despre vindecarea 
traumelor din trecut şi eu am zis: „OK, să ne imaginăm că am fost victima unui abuz 
sexual în copilărie. Arată-mi cum să vindec asta.” În cameră s-a lăsat din nou o linişte 
adâncă. 

Am continuat aşa cam o jumătate de oră înainte să prezint câteva moduri de a lucra 
cu părerea despre sine, pentru că doream ca ei să-şi dea seama foarte clar că eu prezen- 
tam ceva foarte diferit de ceea ce ei ştiau deja. Voiam, de asemenea, să fac o distincţie 
foarte clară între a fi capabil să descrii concepţia despre sine şi a fi capabil să o schimbi 
într-adevăr. Ei vorbiseră cu toţii teoretic dar, de fapt, nu prea ştiau ce să facă. 

În timp ce mergeam pe hol după prezentarea mea, un bărbat mergea lângă mine, 
părând foarte îngândurat. Apoi mi-a spus: „Ştii, ţin cursuri legate de concepția despre 
sine şi stima de sine de mulţi ani şi chiar am scris o carte despre asta. Dar când ai pus 
acele întrebări nu am avut nimic de spus.” 


Probleme vs. soluții 

Există mii şi mii de cărți de genul „autoajutorare” pe rafturile librăriilor şi ale bi- 
bliotecilor de pretutindeni. Când am căutat pe Amazon (magazin online, n. red.) cărți 
despre „concepţia despre sine”, am găsit 177 de titluri; „identitate” a generat 6.593 de 
titluri, iar „sine”, până la 32.000! Din păcate, aproape toate cărţile se axau mai mult pe 
probleme decât pe soluţionarea lor. Acele cărți sunt pline de descrieri ale problemelor — 
teorii, exemple, poveşti şi studii de caz — dar foarte puţine conţin informaţii despre cum 
să le rezolvi. 

Ultima carte de acest gen pe care am citit-o avea 184 de pagini de descrieri ale 
problemelor legate de concepția despre sine, dar numai şapte pagini la final în care se 
discutau posibile soluţii, în termeni vagi şi teoretici. 

Manualul statistic şi diagnostic al tulburărilor mentale DSM IV-R folosit în psihia- 
trie are 873 de pagini de descrieri ale felurilor în care oamenii pot fi bolnavi mintali, dar 
niciuna despre cum ar putea fi ajutaţi! Imaginează-ţi cum ar fi dacă un medic s-ar afla 
în această situație — are un manual de 873 de pagini care descrie cum se manifestă un 
bolnav şi niciun singur cuvânt despre cum să trateze bolile! 

Din păcate, aceasta este situaţia în care se află astăzi cea mai mare parte a psihologi- 
ei şi psihoterapiei — şi e mai rea în cazul psihiatriei, cu predilecţia ei în ceea ce priveşte 
folosirea medicamentelor. 

lar atunci când cărţile propun scopuri sau soluţii valabile, ele îți spun foarte rar 
ce poţi face efectiv ca să ajungi la acestea. Dacă un text medical ar fi astfel, ţi-ar putea 
spune că soluţia pentru o anumită boală constă în înlăturarea țesutului afectat, dar fără 
să-ți spună cum să faci acest lucru — toate detaliile procedurii chirurgicale, folosirea bis- 
turielor, a penselor, suturilor, antisepticelor, anestezicelor etc. pe care le-ai putea folosi 
pentru a atinge acel ţel folositor. 

Introducere 


A predica vs. a preda și a instrui 

Diferenţa dintre a predica şi a preda nu este cunoscută în general, mai ales în 
domeniul educaţiei şi al schimbării personale. Predica poate face cunoscute scopurile 
şi poate fi un prim pas folositor care să te orienteze către o soluţie. Totuşi, poţi folosi 
predarea pentru a obţine în mod efectiv acele scopuri care merită. Mai poate fi făcută o 
distincţie între a preda şi a instrui. 

Instruirea include practica „de tip controlat” care transformă o predare bună în 
abilităţi practice. 

Cam acum 2.000 de ani, Hristos predica importanţa şi valoarea iertării unei persoa- 
ne care ţi-a făcut rău. Deşi El a demonstrat amplu iertarea, se pare că nu a fost capabil să 
predea sau să-i instruiască pe alţii cum să ajungă în mod efectiv la iertare. 

Abia de curând am aflat cum să învăţăm pe cineva să ajungă la înţelegerea com- 
pasionată pe care o numim iertare. Cu aproape zece ani în urmă, Connirae, soţia mea, 
şi cu mine am elaborat o metodă de a învăţa rapid pe cineva să ajungă la o experiență 
adecvată şi completă a iertării. 

Acest proces durează de obicei, mai puţin de o oră şi am instruit mii de oameni cum 
să-i înveţe pe alţii să facă asta. (4, 7) 

Cu câţiva ani mai înainte, am elaborat o metodă eficientă similară pentru a instrui 
pe cineva să-şi calmeze durerea şi să o transforme într-o experienţă a gratitudinii de a fi 
cunoscut persoana pierdută. (1, 2, Cap. 11) Această carte conţine procese rapide simila- 
re pe care le poţi folosi pentru a deveni persoana care vrei să fii. 


Sinele şi societatea 

În majoritatea societăţilor tradiționale, nu se acordă prea mult interes concepţiei 
despre sine pentru că societatea stabileşte cine eşti chiar de la naştere, iar cultura nu 
oferă nicio alternativă la această definiţie. Orice cultură tradiţională are propriile con- 
cepţii despre umanitate şi locul ei în relaţie cu divinităţile ei şi cu restul universului, aşa 
încât aproape nimeni nu o contestă. După cum afirmă Tevye în Scripcarul pe acoperiş, 
„Datorită tradiţiilor noastre, fiecare dintre noi ştie cine e şi ce aşteaptă Dumnezeu de la 
el.” Într-o cultură tradițională, identitatea individuală nu e decât o mică şi necontestată 
parte din identitatea comună a societăţii de ansamblu. 

S-a spus adesea că „O cultură reprezintă înţelepciunea acumulată a unui grup de 
oameni.” Dar cultura include, de asemenea, şi prostia acumulată a unui grup de oameni, 
iar cultura noastră nu face excepţie. Ne este mai uşor să ne examinăm propriile greşeli 
datorită varietății imense a modelelor culturale la care suntem expuşi. 

Cu aproape treizeci de ani în urmă, locuiam în Moab, un orăşel din sud-estul sta- 
tului Utah, cu 13 biserici diferite la o populaţie de aproximativ 5.000 de oameni. Cam 
la 55 de mile spre sud, un alt orăşel avea doar o singură biserică la aproximativ aceeaşi 
proporţie de populaţie. 

Transformă-te! 

Moab, cu diversitatea lui religioasă, avea mult mai mulți oameni interesați de ex- 
plorarea sinelui, cu îndoieli şi încercând să-şi dea seama ce înseamnă să fii bărbat sau 
femeie şi ce este cu adevărat o ființă umană sănătoasă. 

Dacă ai doar o singură viziune asupra lumii, este foarte dificil chiar şi să te gândeşti 
la a pune aceste întrebări. lar dacă reuşeşti până la urmă să te gândeşti la ele este şi mai 
dificil să găseşti pe altcineva dispus să se gândească la ele şi să le discute cu tine! 

Societatea modernă tolerează religii diferite, viziuni despre lume şi stiluri de viaţă, 
astfel încât ori trebuie să alegem între cele existente, ori să ni le creăm pe cele proprii. 
Mulţi dintre noi se află în cursul procesului încercării de a descoperi ce este viaţa omu- 
lui, în timp ce în majoritatea culturilor tradiţionale acea decizie a fost luată deja. S-ar 
putea să nu fiți de acord cu o cultură în care bărbaţii deţin şi controlează totul iar femeile 
sunt proprietatea taților sau a soţilor lor (aşa cum se întâmpla în SUA în urmă cu mai 
puţin de o sută de ani), dar oamenii din interiorul culturii o acceptă pur şi simplu, alături 
de nefericirea pe care acest lucru o generează, pentru că nici măcar nu iau în considerare 
alternativele. 

Concepţia lumii ştiinţifice joacă, de asemenea, un rol în entuziasmul interesului 
pentru sine, de vreme ce ştiinţa este un mod de a pune sub semnul întrebării şi de a des- 
coperi cum funcționează lucrurile prin experiment, în loc să accepte o descriere oferită 
de un profet sau de scripturile antice. 

Deşi ştiinţa a debutat prin a contesta natura, acelaşi proces poate fi dirijat spre for- 
mularea unor întrebări despre cel care face ancheta şi despre societatea sau cultura în 
care acesta trăieşte. 


Concepții despre lume și sine 

Oamenii şi-au dat seama de mult timp că toate concepţiile noastre despre ceilalți şi 
despre ceea ce ne înconjoară ajung de multe ori să se adeverească. Cineva care crede că 
lumea este un loc periculos şi amenințător va descoperi o societate dominată de frică, 
nefericire şi dezamăgire. 

Cineva care crede că lumea este plină de oportunități imense şi de minunăţii care 
aşteaptă să fie descoperite, va găsi aceeaşi lume dominată de o varietate nesfârşită de 
bogăţie şi de satisfacție. 

Şi mai importante decât aceste concepţii sunt cele pe care le ai despre tine însuți, 
deoarece concepția despre sine te însoţeşte permanent şi-ţi influențează orice experien- 
ță. Dacă tu consideri că ceilalţi sunt răi şi proşti, te poţi retrage în singurătatea naturii 
ca să te regenerezi. Dar dacă vei crede despre tine că eşti rău şi prost, nu mai e nicio 
scăpare — în afara celor temporare oferite de stimularea în exces, a stupefiantelor care 
te blochează complet sau a somnului. Pe de altă parte, dacă vei crede în bunătatea şi 
inteligența ta, aceste concepții te vor ajuta chiar şi atunci când evenimentele şi oamenii 
din jurul tău sunt foarte dificili. 

Introducere 


Dezvoltarea întâmplătoare a conceptiei despre sine 

Identităţile noastre s-au format în urma unui proces destul de aleatoriu de încercare 
şi eroare, prin îmbinarea tuturor experienţelor variate, bune sau rele, pe care le-am avut, 
împreună cu ceea ce ne-au spus şi ne-au învățat părinții şi alte persoane. În ciuda celor 
mai bune intenţii ale acestora de a ne contura o concepţie despre sine în mod pozitiv, 
acest proces este destul de hazardat şi accidental. Unii dintre noi au fost norocoşi şi şi-au 
dezvoltat o concepţie despre sine care funcționează destul de bine, în timp ce alții n-au 
fost atât de norocoși. 

De aceea, mulți oameni operează cu o concepție despre sine care funcţionează foar- 
te prost, dezamăgindu-i. Şi totuşi, chiar şi cei mai norocoşi dintre noi au o concepţie 
despre sine care poate fi îmbunătăţită semnificativ. Am lucrat cu câțiva oameni de suc- 
ces şi extrem de capabili, dar fiecare dintre ei a putut învăţa cum să-şi îmbunătăţească 
substanţial concepţia despre sine. Nu am întâlnit până acum nicio persoană a cărei con- 
cepţie despre sine să funcționeze cu o eficiență mai mare de două treimi decât poate fi. 

Oamenii cu care am lucrat pe parcursul anilor m-au învăţat o gamă largă de abili- 
tăți folositoare, la care nu mă gândisem niciodată şi această carte le prezintă pe toate, 
organizate în aşa fel încât să le puteţi urmări şi să acumulaţi abilităţile pe care încă nu 
le aveţi. 


Despre ce NU este această carte 

Această carte nu este despre „problema conştiinţei” de care s-au preocupat filozofii 
de sute de ani în turnurile lor de fildeş, nici despre teoriile logice, cognitive şi matema- 
tice legate de concepţia despre sine. 

Această carte nu este despre neurologie, biologie, chimie etc. care fundamentează 
capacitatea conştiinţei şi a concepţiei despre sine, nici despre diferitele patologii fizice 
şi biochimice care pot afecta sau distruge concepţia despre sine a unei persoane. 

Această carte nu este despre istoria diferitelor teorii filozofice şi religioase legate de 
concepția despre sine şi nici despre rolul religiei, moralității, politicii, culturii, societăţii 
şi familiei în dezvoltarea concepţiei despre sine. 

Au fost scrise deja prea multe cărți de acest gen. Şi, în timp ce unele dintre ele sunt 
interesante, altele fiind chiar folositoare pentru alte scopuri, ele sunt aproape complet 
irelevante pentru ceea ce constituie obiectul acestei cărți. 


Despre ce ESTE această carte 

Această carte este despre propria ta experienţă în legătură cu propria ta concepție 
despre sine şi despre felul în care poți învăţa cum funcţionează, cum să o întăreşti şi 
cum să o schimbi când vrei acest lucru, astfel încât să duci o viaţă mai satisfăcătoare 
şi mai plină de succes. Ea este un ghid foarte practic, care te învaţă abilităţile necesare 
pentru a-ţi întări rapid concepţia despre sine şi pentru a o face mai optimistă şi mai acor- 

dată cu scopurile şi valorile tale. Învăţarea acestor abilități determină evitarea greşelilor 
şi a consecinţelor neplăcute pe care le presupune o proastă concepţie despre sine şi îţi 
permit să-ţi îmbunătăţeşti în mod constant viața pe măsură ce parcurgi evenimentele în 
desfăşurare. 


Formatul de instruire tip seminar 

Cea mai mare parte a acestei cărți a fost editată direct prin transcrierea discuţiilor 
din cele trei zile de instruire în care participanţii au explorat particularităţile diferite ale 
concepţiei lor despre sine într-o succesiune de exerciţii controlate, urmate de momentele 
potrivite de a formula întrebări şi de a purta discuții edificatoare. După ce au descoperit 
cum funcționează exact concepţiile lor despre sine, ei au învăţat cum să le consolideze 
şi să le modifice într-o varietate de moduri. 

Am păstrat în această carte formatul de instruire tip seminar din motive foarte im- 
portante. Pentru a uşura învăţarea, seminarul este planificat cu atenţie pentru a prezenta 
pe rând doar câteva concepte sau distincţii, împreună cu exerciţii menite de a transforma 
predarea în instruire practică. Apoi am asamblat gradual aceste concepte şi abilităţi în 
conținuturi mai mari. Deoarece îmi organizez astfel gândirea şi predarea pentru o învă- 
tare uşoară, este cel mai uşor pentru mine să-mi prezint materialul în acelaşi fel. Dacă 
te opreşti din citit pentru a face exerciţiile, poţi avea parte cam de aceeaşi experienţă de 
instruire de la seminar. 

Dar ce e mult mai important este că acest format tip seminar îţi oferă o viziune asu- 
pra a ceea ce fac în mod efectiv şi asupra felului în care poți învăța asta. Nu pot spune 
de câte ori am asistat la sesiuni de demonstraţii care nu se asemănau aproape deloc cu 
descrierile grafice ale autorilor despre ceea ce credeau ei că fac. O transcriere prezintă 
ceea ce spun atunci când vorbesc cu câteva persoane reale pentru a le instrui cum să 
înveţe şi cum să se schimbe. Comentariile participanţilor demonstrează varietatea largă 
a descoperirilor lor pe măsură ce explorează diferite aspecte ale concepţiei lor despre 
sine, iar întrebările lor ridică probleme importante care clarifică modul în care poţi folo- 
si informaţia şi procesele din această carte. 

Lectura acestei cărți te invită să participi la aceeaşi călătorie de explorare şi expe- 
rimentare, folosind ceea ce înveţi în schimbarea şi dezvoltarea ta personală. Cei care 
lucrează ca psihologi, terapeuti şi consilieri vor învăţa, de asemenea, cum să-i înveţe pe 
ceilalți să-şi îmbunătățească şi să-şi schimbe concepţia despre sine pentru a deveni mai 
funcționali şi mai satisfăcuţi de viaţa lor. 


Fundamentul conceptual 

Am început să descopăr ce cred oamenii despre ei înşişi în urmă cu aproape doi- 
sprezece ani, folosind concepte şi metode din domeniul Programării Neurolingvistice 
(NLP), un domeniu dezvoltat iniţial de Richard Bandler şi John Grinder la începutul 

anilor °70. Acest domeniu se află în continuă expansiune pe măsură ce aceste metode 
sunt folosite pentru a descoperi şi mai multe lucruri despre cum funcţionează mintea 
noastră şi cum să folosim aceste descoperiri pentru a ajuta oamenii să se schimbe. M-am 
străduit să scriu această carte pentru a fi înțeleasă de oricine, chiar şi fără cunoştinţe 
anterioare despre NLP. 

Totuşi, deoarece cartea derivă din NLP, m-am referit ocazional la termeni, metode 
şi concepte care depăşesc domeniul acestei cărți. Când am făcut acest lucru, am oferit 
referinţe riguroase pe care le poţi folosi dacă eşti interesat de obţinerea unei înțelegeri 
mai profunde a acestor subiecte. Există, de asemenea, şi o enciclopedie online a NLP 
(14), pe care o poţi consulta. 

Să învăţ despre concepţia despre sine a fost o experienţă provocatoare din care am 
aflat multe procese la care nu mă aşteptam. Ceea ce am descoperit funcționa de multe 
ori mai bine decât ceea ce mă aşteptasem să găsesc şi acesta a fost un semn pozitiv că 
descopeream ceea ce se întâmpla de fapt şi nu „redescopeream” doar propriile mele 
presupuneri şi prejudecăţi. 


O privire de ansamblu 

Această carte este segmentată foarte atent, începând prin prezentarea pe scurt a 
câtorva noțiuni generale despre conceptul de sine, valori şi stima de sine. 

Apoi, voi dezbate câteva argumente pentru puterea extraordinară a concepției des- 
pre sine şi câteva criterii importante pentru funcţionarea unei concepții de sine sănă- 
toase, în conformitate cu valorile tale astfel încât să creeze persoana care vrei să devii. 
(Capitolele 1, 2, 3) 

Urmează apoi exerciţiile structurate de descoperire, prin care poți experimenta per- 
sonal aspecte diferite ale concepției despre sine şi poți învăţa cum să-ţi intensifici cali- 
tăţile pozitive ale concepţiei tale despre sine făcând schimbări mici, dar uneori profunde 
şi îndelungate în felul cum gândeşti despre tine. (Capitolele 4, 5, 6) 

Următoarea etapă este să descoperi cum poţi utiliza greşelile făcute în trecut pentru 
a-ți construi o concepție despre sine mai puternică, mai eficientă şi apoi să înveți cum 
să transformi aceste greşeli, astfel încât data viitoare când te vei întâlni cu provocări 
similare să poţi răspunde spontan în felul în care îţi doreşti. (Capitolele 7, 8) 

Vei învăţa după aceea cum să-ţi construieşti o calitate cu totul nouă a sinelui — ale- 
gând o calitate pe care îți doreşti să o posezi şi să o integrezi în cel care eşti. (Capitolul 9) 

Apoi, vom alege o calitate de-a ta de care nu eşti sigur — uneori crezi că eşti, alteori 
nu — şi vom schimba acea ambiguitate neplăcută într-o certitudine, o conştientizare ta- 
cită care se potriveşte cu valorile tale. (Capitolul 10) 

Vom investiga în cele ce urmează pericolele ce survin în urma proceselor de a te 
compara cu ceilalți şi de a gândi despre tine în termenii a ceea ce nu eşti şi cum să eviți 

problemele serioase generate de acest fapt. (Capitolul 11) 

După aceea, vei învăţa cum să transformi o trasătură care nu-ţi place într-una pozi- 
tivă, care să exprime ce anume îţi doreşti de la viaţă. (Capitolul 12) 

Se produce apoi o redirecționare a dezbaterii către explorarea limitelor concepției 
despre sine şi spre modul cum să-ţi schimbi reacțiile faţă de evenimente prin fixarea 
unor limite care să te protejeze flexibil de opiniile, concepţiile şi intruziunile celorlalți. 
(Capitolul 13) 

În următorul capitol vom explora modul în care îţi poți ajusta limitele concepţiei 
despre sine pentru a reuşi mai uşor să te apropii de ceilalți printr-o intimitate împărtă- 
şită, menţinându-ţi în acelaşi timp o idee fermă despre tine însuţi. (Capitolul 14) 

În cele din urmă, voi prezenta câteva comentarii finale care să rezume cum poți 
folosi tot ce ai învăţat. 


Dacă dorești să răsfoieşti 

Pentru că vreau să înveţi cum să pui în practică informația din această carte, suc- 
cesiunea capitolelor a fost proiectată atent pentru a facilita învăţarea. Fiecare capitol 
necesită şi dezvoltă conceptele şi abilităţile prezentate în capitolele anterioare. Fără 
aceste informaţii anterioare, anumite părți din capitolele următoare pot crea confuzii. 
Din această cauză, vă recomand insistent să citiți capitolele în ordine. Dar dacă veţi dori 
să începeţi cu unele fragmente mai scurte pentru a vedea ce vă oferă această carte, iată 
câteva sugestii: 

Capitolul 9 prezintă o relatare fidelă a unei sesiuni care arată cum am învăţat un 
bărbat să se considere demn de a fi iubit, incluzând intervievări ulterioare ale lui şi ale 
soţiei sale, unde este descris impactul deosebit pe care acest lucru l-a avut asupra căs- 
niciei şi vieţii sale. 

Capitolul 13 prezintă o altă aplicaţie foarte directă, cum să-ţi schimbi limitele pen- 
tru a te proteja de opiniile, influenţele şi intruziunile celorlalți. 

Capitolul 4 începe procesul explorării structurii concepţiei despre sine, cum să o 
consolidezi şi să o schimbi. 

Anexa reprezintă încă un element prin care să experimentezi schimbări rapide prin 


= -33 


simplele procese numite „modele de perspectivă.” Abilitatea de a vedea o experiență 
„în perspectivă” este una extrem de folositoare şi, totodată, unul dintre procesele funda- 
mentale de la baza concepţiei despre sine. 

Şi o altă modalitate de a răsfoi este să consulți rezumatul de la finalul fiecărui ca- 
pitol. 
întoarce la început şi vei citi cartea în ordine, pentru a-ţi maximiza înţelegerea şi bene- 
ficiul pesonal. 


Te invit alături de mine şi de participanții la seminar pentru a învăţa cum să gândeşti 

despre tine şi cum să te schimbi rapid astfel încât să devii persoana care îți doreşti să fii. 
Câteva întrebări 

Înainte de a începe această explorare a concepţiei despre sine vreau să te gândeşti la 
câteva întrebări de bază foarte importante, la care această carte va răspunde detaliat: 

Ce este concepţia despre sine? 

La ce foloseşte? 

Din ce este compusă? 

Cum funcționează? 

Ce o face atât de puternică? 

Cum o poţi schimba? 

Care este diferenţa dintre concepţia despre sine şi stima de sine? 

Care este relaţia dintre concepția de sine individuală şi experienţa religioasă sau 
mistică? 


Dacă îţi doreşti să afli răspunsurile practice la unele dintre aceste întrebări, citeşte 
în continuare. 

Oamenii au recunoscut de mult timp importanţa şi puterea concepţiei despre sine. 
Dar ce anume o face atât de importantă? Sunt câteva elemente care îi permit acesteia să 
influenţeze serios comportamentul. Deşi elementele listate mai jos se suprapun în mod 
considerabil, este util să le examinăm pe rând. Concepţia despre sine este: 


O vastă generalizare despre sine. 

Un sistem care creează continuitate în spațiu şi timp. 

Un sistem anticipativ orientat către viitor. 

Un sistem recurent care se referă şi acționează asupra lui însuși. 


Concepția despre sine este o vastă generalizare 

Când ne gândim la noi înşine, discutăm în termeni de calităţi şi atitudini, chiar dacă 
o anumită calitate este doar o parte a concepţiei despre sine. Dacă mă consider „tenace”, 
comprim toate experienţele legate de acest lucru într-un singur concept, un singur cu- 
vânt, „tenacitate.” Ar dura prea mult să mă gândesc la varietatea enormă a momentelor 
în care am fost tenace, cu atâţia oameni diferiţi, în atât de multe contexte diferite şi în 
legătură cu atâtea subiecte, de-a lungul multor ani de viaţă. 

„Tenacitatea” este o generalizare imensă, pentru că atunci când spun: „Sunt o per- 
soană tenace”, aplic acest lucru la toată viața mea. Ca toate generalizările, şi aceasta 
generează distorsiuni. Nu sunt întotdeauna tenace; câteodată mi se pare mai bine să 
renunţ repede la ceva. Nu sunt chiar tenace când dorm, adică o treime din viaţă, şi mai 
sunt o grămadă de excepții. 

Totuşi, faptul că mă consider tenace încă mă ajută, indicându-mi cum vreau să fiu, 
atât în prezent, cât şi în viitor. 

Din moment ce această concepţie despre sine este o generalizare atât de vastă, 
schimbările din interiorul ei se vor dezvolta de-a lungul vieții şi-ţi vor influenţa toate 
experienţele relevante. 

Câteodată, aceste efecte sunt mult mai extinse decât îți imaginezi. De exemplu, un 
bărbat s-a considerat întotdeauna „un biet băiat”, iar soţia lui se plângea mereu de felul 
lui imprudent de a conduce. 

Când şi-a schimbat această idee, multe dintre reacțiile sale s-au modificat în mod 
spontan şi un rezultat a fost că soţia a constatat că maniera lui de a conduce nu o mai 

îngrijorează. 
Concepția de sine creează continuitate în spațiu şi timp 

Concepţia despre sine te însoţeşte permanent în timp şi spaţiu. Eşti aceeaşi persoa- 
nă, chiar şi atunci când îţi schimbi comportamentul dintr-un spaţiu în altul sau de la an 
la an. Chiar şi în vise, îți păstrezi concepţia despre sine. S-a întâmplat vreodată să nu ştii 
cine eşti? Ca adolescent, e posibil să fi fost confuz sau nesigur despre cine eşti, dar știai 
că eşti o persoană confuză şi nesigură. 

Concepţia despre sine îţi asigură un context interior stabil în ciuda schimbărilor 
din contextul extern, adică un cadru intern fundamental pentru decodarea experienţelor. 
Orice gânduri, sentimente sau acțiuni ai trăi, ele sunt ale tale şi ocupă un anumit loc în 
acest cadru fundamental al concepției despre sine. 

Când cineva face ceva neobişnuit, spune adesea: „Nu eram eu însumi”. Dar cine 
spune asta? Chiar şi când rosteşte: „Nu eram eu însumi”, ei continuă să afirme un „eu”, 
un sine care continuă împotriva comportamentului neobişnuit. Rămâne o urmă de con- 
tinuitate, cu toate că ei cred că s-au comportat într-un fel care nu le stătea în fire. Ei spun 
încă: „Nu eram eu însumi”, nu „El/ea nu era el/ea însuşi/însăşi”. 

În mod similar, o persoană va spune: „Când aveam trei ani”, nu „Când el/ea avea 
trei ani.” La trei ani, erai o persoană foarte diferită față de cine eşti acum. Şi totuşi, în 
ciuda tuturor acelor diferenţe, majoritatea oamenilor consideră că sunt aceeaşi persoană 
în decursul unei perioade destul de mari de timp şi de schimbări. Dacă insişti, ţi-ar putea 
spune: „Desigur, eram mult mai diferit atunci”, dar, încă o dată, ei presupun că „eul” 
este acelaşi, chiar şi când vorbesc despre diferenţe. 

Un mic contrast ne-ar putea ajuta să subliniem importanța acestei continuități. Dacă 
cineva înlocuieşte o fobie, o frică iraţională, avantajele apar în momente foarte scurte de 
timp, în foarte puţine contexte. Se întâmplă ca cineva să aibă o fobie care se declanşează 
o dată sau de două ori pe zi pentru câteva minute, dar, de obicei, apare o dată sau de 
două ori pe lună sau chiar mai rar. O persoană care suferă de o fobie învaţă de obicei să 
evite situațiile care le-ar provoca teama aşa încât, le-ar putea-o reduce la o dată sau de 
două ori pe an, dacă sunt neglijenți. Există foarte mulți oameni care nu au ajuns mulți 
ani într-o situaţie de acest gen şi e posibil să nu mai ştie exact dacă mai suferă sau nu de 
acea fobie, pentru că a trecut foarte mult timp de când nu şi-au mai testat reacţiile. Aşa- 
dar, deşi poate fi foarte neplăcut să ai o fobie, aceasta nu te influenţează decât în câteva 
contexte şi pentru o perioadă scurtă de timp. Când fobia a dispărut, nu sunt avantajate 
decât acele foarte puţine momente în care ea apărea. 

De obicei, dispariţia fobiei unei persoane nu afectează prea tare concepția acesteia 
despre sine, dar asta depinde de modul în care îşi priveşte acea persoană fobia. Dacă 
ea o consideră doar un obicei sau o problemă pe care o are, s-ar putea ca nici să nu-şi 
mai amintească de ea după ce a dispărut. Connirae şi cu mine am învăţat o femeie la un 
seminar de weekend cum să scape de fobia ei de lifturi, folosind o metodă elaborată de 

artizanii inițiali ai NLP. (2, Cap. 7) Ne place să urmărim consecințele activității noastre 
aşa că am chemat-o câteva săptămâni mai târziu şi i-am spus: — Cum te mai descurci cu 
fobia ta faţă de lifturi? 

Ea a spus: — Poftim? 

Am întrebat-o: — Îţi aminteşti că acum două săptămâni ai venit la seminarul nostru 
şi am lucrat la fobia ta față de lifturi? 

— A, da, aşa e. 

— ŞI te-ai mai urcat într-un lift de atunci? 

S-a gândit puţin şi apoi a spus: 

— O, da. Doamne, săptămâna trecută chiar am mers de vreo câteva ori. Ea lua liftul 
fără măcar să observe şi acesta nu e un lucru neobişnuit. Este un compliment imens 
adresat metodei, deşi nu stimulează referinţele de la clienți. Şi demonstrează cu siguran- 
tă că nu şi-a schimbat concepţia despre sine. 

Din contră, concepţia despre tine te însoţeşte şi te afectează oriunde te-ai afla. De- 
oarece se generalizează într-un sens atât de larg, schimbarea concepției despre sine va 
radia pe parcursul întregii vieţi, prin toate experienţele. Există doar câteva excepții foar- 
te rare ale acestui fapt — personalitate multiplă, stările date de droguri sau alte stări 
disociate sau amnezice neobişnuite, în care se pierde continuitatea normală a concepției 
despre sine. 

Totuşi, schimbarea unui comportament specific cum este o fobie poate genera câte- 
odată o modificare a concepţiei despre sine. Cineva care scapă de o fobie poate să urce 
în lift, să observe diferenţa şi să concluzioneze: „Sunt altă persoană”, „Mă pot schimba 
repede” sau orice altă posibilă părere despre el însuşi. 

Dacă vrei să creezi o schimbare în concepţia despre sine, este util să foloseşti în 
mod deliberat acest tip de relaţie cauză-efect dintre schimbarea comportamentală şi 
schimbarea concepţiei despre sine, vorbind cu un client înainte de a-l ajuta să-şi schim- 
be reacţia. „Se poate să fi suferit de această fobie acum 22 de ani. Şi ai încercat multe 
abordări diferită ca să o schimbi şi au eşuat toate. Acum dacă am fi în stare să-ţi tratăm 
foarte repede fobia printr-un simplu proces de vizualizare, aceasta ar fi o dovadă eloc- 
ventă că eşti o persoană capabilă de schimbări rapide şi profunde — doar că n-ai ştiut 
cum să faci asta înainte — şi ţi-ar oferi posibilitatea altor schimbări pe care ai vrut să le 
faci la tine de mulţi ani, nu-i aşa?” 

Dacă vei convinge pe cineva să fie în totalitate de acord cu relaţia cauză-efect şi 
apoi îi tratezi fobia, asta îi va schimba modul de gândire despre el însuşi. Este o moda- 
litate de a folosi o schimbare comportamentală limitată pentru obţine o schimbare mult 
mai semnificativă a concepției despre sine. Orice metodă simplă de tratament poate fi 
astfel folosită dacă a fost stabilită înainte o convingere de tip cauză-efect („schimbarea 
comportamentală înseamnă schimbarea de sine”). 

Deşi orice schimbare poate influenţa concepţia despre sine în acest mod, există o 

metodă NLP, elaborată de Richard Bandler, care construieşte în mod specific şi direct o 
parte a concepției despre sine, deşi nu este de obicei descrisă astfel. Revederea acestei 
metode poate constitui o bază utilă pentru a începe să întelegi câteva lucruri fundamen- 
tale despre cum funcționează concepția ta despre sine. 

În Modelul Swish, îți configurezi imaginea dorită „a celui care vrei să devii, acel 
tu din viitor care nu mai are o problemă.” „Vizualizează o imagine în care tu nu mai ai 
această problemă.” Aceasta este o instrucțiune foarte explicită de a crea o nouă imagine 
de sine. Apoi acea imagine este asociată cu contextele în care obişnuia să apară vechiul 
comportament nedorit. Există o serie de alte elemente de care este nevoie pentru a se 
asigura buna funcționare a modelului Swish, iar acestea sunt analizate în detaliu în alte 
capitole. (2, Cap. 17, 9, Cap. 3) Oricum, în centrul acestui model se află imaginea de 
sine care te determină să devii întocmai. Este imaginea unui tu evoluat în timp, o per- 
soană care prezintă oricare dintre calitățile personale — sensibilitate, înţelegere, concor- 
danţă etc. — ce transformă problema într-un lucru de domeniul trecutului. 

Mai este un aspect al modelului Swish care merită atenție. Când îți conturezi o 
imagine despre tine, ți se cere foarte explicit să nu te înfăţişezi având un anumit com- 
portament şi să nu te imaginezi într-un anumit context. Eliminând comportamentul şi 
contextul specific, imaginea devine fidelă cu tine, indiferent de comportament sau de 
context, aşa încât ajunge să fie o parte din concepţia despre sine care transcende spaţiul 
şi timpul sau orice comportament anume. 

Când pregăteşti bine această metodă, transformarea se petrece foarte rapid, chiar 
în câteva minute şi uneori în mai puţin de o secundă! Poţi vedea asta clar într-o casetă 
pe care Connirae şi cu mine am înregistrat-o în urmă cu mulţi ani (10). Viteza cu care 
se produce schimbarea în acest model este fenomenală. Chiar dacă ştiu cum să produc 
sistematic această experiență şi am fost martor la ea de multe ori, sunt încă uimit cât 
de rapidă este. Sunt două elemente ale concepţiei despre sine care înlesnesc rapiditatea 
schimbării. Concepţia despre sine este un sistem anticipativ orientat către viitor şi acți- 
onează recurent asupra lui însuşi. 


Concepția despre sine este un sistem anticipativ 

Un sistem „anticipativ” este destul de diferit de sistemele de tip feedback cu care 
este obişnuită majoritatea oamenilor. În sistemul feedback, informaţia despre starea cu- 
rentă este „reintrodusă” în sistem pentru a menţine acea stare la un anumit nivel. Un 
exemplu familiar este cel cu termostatul care menţine temperatura acasă. Termostatul 
este inactiv până ce în casă se face mai cald sau mai frig decât limita fixată. Apoi, trimite 
un semnal către încălzitor sau răcitor, care readuce temperatura la nivelul setat. Fiecare 
organism are multe mii de asemenea sisteme de feedback pentru a-şi regla nivelul de 
hrană şi apă, temperatura, compoziţia chimică a sângelui, pentru a menţine integritatea 
întregului sistem. Dacă am avea doar sisteme de feedback, n-am mai deveni niciodată 

mai mult decât ceea ce suntem deja. Nu am fi decât nişte termostate mai complexe. Din 
fericire, oamenii mai au şi sisteme anticipative care ne stimulează să devenim mai mult 
decât ceea ce suntem capabili. Am o glumă favorită, care ilustrează modul cum funcți- 
onează un sistem anticipativ: 

Un tânăr soldat se trezeşte într-o dimineaţă în cazarmă şi începe să se comporte 
foarte ciudat. Îşi petrece tot timpul cercetând, uitându-se peste tot, căutând obsesiv ceva. 
Când comandantul îl întreabă ce se întâmplă, soldatul îi răspunde: „Domnule, caut o 
bucată de hârtie.” „Ai pierdut-o?”, „Nu, domnule.” „Ce este?” „Nu ştiu, domnule.” 
„Atunci, cum arată?”, „Nu ştiu, domnule.” După o serie de întrebări fără răspuns ca 
acestea, comandantul renunță. Între timp, soldatul continuă să caute peste tot. 

În sfârşit, după câteva zile de căutări neobosite, comandantul îl trimite pe soldat 
la psihiatru, care îl întreabă: „Care e problema?” Soldatul răspunde din nou: „Încerc să 
găsesc o bucată de hârtie.” În timp ce psihiatrul îi adresează întrebări, soldatul umblă 
prin hârtiile de pe biroul acestuia, caută în coşul de gunoi, pe rafturi, sub covor şi aşa 
mai departe. Continuă să caute hârtia peste tot, neobosit. În sfârşit, după ce o ţine aşa 
mai multe zile, psihiatrul se dă bătut şi îi spune: „Fiule, cred că armata a fost puţin cam 
dură cu tine. Cred că ar fi bine să te las la vatră pe motive psihiatrice.” Completează un 
formular şi după ce i-l înmânează, soldatul spune entuziasmat: „Iat-o!” 

Acesta este modul în care funcționează sistemul anticipativ. Îţi fixezi un scop şi 
apoi te gândeşti ce trebuie să faci ca să îl atingi. În afaceri şi în industrie, acest lucru se 
mai numeşte „planificare strategică” sau „planificare inversă.” Un exemplu destul de 
elocvent îl reprezintă toată acea planificare complexă necesară pentru a trimite un om 
pe Lună şi pentru a-l aduce înapoi pe Pământ! Se numeşte „planificare inversă” pentru 
că începi cu obiectivul final — în acest caz, aducerea omului înapoi pe Pământ — şi apoi 
plănuieşti invers în timp până în prezent. Atingerea obiectivelor în lumea reală adesea 
durează mult timp, din cauza tuturor lucrurilor practice pe care trebuie să le faci ca să 
ajungi acolo. Totuşi, când acelaşi proces este aplicat ideilor tale despre tine însuţi, este 
de obicei incredibil de rapid, datorită unui alt element foarte important, recurența. 


Concepția despre sine este autoreferenţială și recurentă 

Când îmi fac o imagine despre mine însumi sunt atât creatorul imaginii, cât şi ceea 
ce reprezintă ea. Sunt şi subiect, şi obiect în acest proces, într-un cerc închis, care se 
referă la sine şi acţionează asupra sa. Acesta este un aspect extrem de puternic al con- 
cepţiei despre sine — de bine, de rău. Un exemplu cotidian al recurenței este aşa numita 
„profeție care se adevereşte”. De exemplu, dacă cineva se simte sigur în cadrul unei 
anumite sarcini, poate începe să o îndeplinească folosindu-şi toate resursele personale 
şi, dacă totul decurge bine, se va simţi şi mai încrezător, într-un ciclu pozitiv. 

Dar dacă cineva îşi face griji că va deveni nervos înaintea unei prezentări pe care o 
are de făcut, această îngrijorare va crea exact ceea ce persoana respectivă dorise să evite. 

Starea de anxietate îl va neliniști şi mai mult, într-un cerc vicios. Acest lucru îl va deter- 
mina să facă o treabă necorespunzătoare şi îl va face să fie şi mai nervos data viitoare 
când mai are de făcut o prezentare. Aşadar, recurența poate avea un caracter fie pozitiv, 
fie negativ, depinzând de ce tip de obiectiv este proiectat — şi mai ales când scopul este 
negat — nedorindu-se apariţia anxietăţii. 

Dacă am o idee despre o rocă, asta poate modifica felul în care gândesc eu şi ac- 
ționez în legătură cu ea, dar nu schimbă calitățile rocii în sine. Dar când am o idee 
despre mine, aceasta va ricoşa influenţându-mi atitudinile şi comportamentul. Dacă mă 
consider neîndemânatic, acest lucru mă va predispune să mă comport şi mai stângaci 
decât aş face-o de obicei. Voi tinde să observ de câte ori mă împiedic sau arunc mingea 
aiurea şi această observaţie va duce la sprijinirea şi consolidarea părerii mele. Dacă mă 
consider grațios şi priceput, voi tinde să observ când arunc bine mingea, întărindu-mi 
astfel părerea. Concepţia despre sine se menţine şi se reinventează mereu într-o mişcare 
circulară. 

Un om este un sistem fizic, dar şi unul informațional, iar concepţia despre sine exis- 
tă în minte ca parte a sistemului informaţional. Recurența dintr-un sistem informaţional 
este doar la fel de înceată precum viteza transmiterii informaţiei. Dacă în nervii umani 
viteza transmiterii informaţiei este mult mai înceată decât într-un computer, ea rămâne 
totuşi foarte, foarte rapidă, de ordinul fracțiunilor de secundă. 

Când cineva îşi imaginează despre sine că are abilitatea şi determinarea de a învăţa 
cum să mănânce corect şi să facă exerciţii fizice etc. — sau orice altceva e nevoie să slă- 
bească — această schimbare a trăirii lui interioare poate fi aproape instantanee, pentru că 
există în mintea lui. 

Desigur că asta nu-l va face să slăbească într-o secundă! Acesta e un lucru care 
necesită un anumit interval de timp pentru a se petrece în mediul fizic, dar schimbarea 
percepției care l-ar face posibil este aproape instantanee. 

Ne-am axat pe concepțiile pe care le ai despre tine însuţi. Însă mai ai şi concepții 
despre mediul înconjurător şi despre alţi oameni şi este important să realizezi că o părere 
deranjantă poate fi despre tine sau lumea ta — ori ambele. Concepţiile despre lume şi 
despre sine sunt adesea reciproce, depinde cum le priveşti. De exemplu, dacă eu cred că 
lumea este copleşitoare, ar fi ca şi cum aş spune că eu mă consider neputincios. Multe 
probleme care par a fi iniţial legate de universul cuiva pot fi remediate mult mai uşor 
printr-o schimbare a concepţiei despre sine. 


Rezumat 

Puterea concepţiei despre sine se bazează pe un număr de elemente care cooperea- 
ză. Concepţia despre sine este o generalizare imensă a ta, care creează o continuitate 
prin timp şi spaţiu, influențând aproape tot ceea ce faci. Este de asemenea şi un sistem 
anticipativ orientat spre viitor şi care acţionează recurent asupra lui însuşi, creându-se 

şi menţinându-se foarte rapid. 

Ca în cazul tuturor formelor de putere, puterea concepţiei despre sine poate fi cre- 
ativă sau distructivă, depinzând de felul cum este direcționată. Fiecare dintre noi are o 
oarecare concepție despre sine, o idee despre cine suntem. Evident, concepţiile despre 
sine ale unor oameni nu funcționează bine şi aceasta îi limitează la o mică parte a po- 
tenţialului lor. Concepţiile despre sine ale celorlalte persoane constituie o bază solidă 
pentru o viaţă plină de succes şi de satisfacție, chiar şi când întâmpină dificultăți semni- 
ficative, handicapuri fizice sau limitări de mediu. 

Conţinutul concepţiei despre sine este rezultatul selectării unei fracțiuni de eveni- 
mente din bogăţia experienţei tale şi al identificării cu ea. „Acesta sunt eu.” Elementele 
recurente şi anticipative ale concepţiei despre sine continuă acest proces selectiv, astfel 
că părerile noastre despre noi înşine tind să se consolideze în continuare prin percepţie 
selectivă, comportament şi memorie. O concepţie limitativă va tinde să devină şi mai 
limitativă, în timp ce una permisivă va tinde să devină şi mai permisivă. O schimbare a 
concepției despre sine creează rapid o reorganizare care este foarte răspândită şi atotcu- 
prinzătoare, modificând foarte multe aspecte ale existenţei. Detaliile despre cum anume 
se întâmplă acest lucru şi cum să schimbi părerile limitative despre sine cu altele mai 
puternice vor constitui obiectul cărții în continuare. Dar mai întâi să analizăm criteriile 
care determină eficienţa şi buna funcțiune a concepţiei despre sine. 


40 


